Tsitsi Dangarembga
Tsitsi Dangarembga er en zimbabwisk forfatter, filminstruktør og politisk aktivist. Med sin romantrilogi Nervous Conditions, 1988 (dansk titel: Nervøse tilstande, 1992), The Book of Not (2006) og This Mournable Body (2018) har hun sikret sig en fremtrædende plads i nyere afrikansk litteratur. Hun har instrueret flere kortfilm. Hendes arrestation efter deltagelse i protester mod censur og voldelig undertrykkelse i Zimbabwe i 2020 vakte international opmærksomhed. I 2021 modtog Tsitsi Dangarembga den Tyske Boghandels Fredspris.
I de vrede men smukt fortalte romaner følger vi hovedpersonen Tambudzai Siaguke i perioden, hvor hendes hjemland efter en blodig borgerkrig gik fra at være en koloni, Rhodesia, til at være en uafhængig nation, Zimbabwe. Romanerne skildrer en families kamp og tilpasning, først i Rhodesias raceopdelte samfund, hvor brutal undertrykkelse sameksisterer med uddeling af privilegier til et lille mindretal af sorte borgere, siden i Zimbabwe. Tambudzai er en af de privilegerede. Mens borgerkrigen raser, får hun en eliteuddannelse, først på katolsk kostskole, siden i udlandet.
I This Mournable Body, som foregår i 1990'erne, arbejder Tambudzai på et reklamebureau, hvor hun kæmper for at bevare sin middelklasseeksistens. De kampe om status og overlevelse, der præger det moderne Zimbabwe, og de kampe og kompromisser, hun har været igennem, fører til et mentalt sammenbrud, og romanen slutter med Tambudzais stille resignation.